Title: Z m l u v a
Author: viazanko
Last saved by: Martinkovicova
Company: MDPT

Návrh 

Z m l u v a
medzi Slovenskou republikou
a  Českou republikou

o údržbe a opravách cestných mostných objektov a úsekov ciest
na slovensko-českej štátnej hranici

	Slovenská republika a Česká republika (ďalej len „zmluvné strany“) vedené snahou skvalitniť cestnú premávku medzi oboma štátmi a vychádzajúc z priebehu štátnych hraníc, ako je vymedzený Zmluvou medzi Slovenskou republikou a Českou republikou o spoločnej štátnej hranici (Židlochovice, 4. januára 1996) a rešpektujúc Dohodu medzi vládou Slovenskej republiky a vládou Českej republiky o spolupráci na hraničných vodách (Židlochovice, 16. decembra 1999) sa dohodli v oblasti údržby a opráv cestných mostných objektov (ďalej len “mostov“) a úsekov ciest na slovensko-českej štátnej hranici takto:

Článok 1

(1)  Zmluvné strany vykonávajú túto zmluvu prostredníctvom svojich príslušných orgánov. 
Týmito orgánmi sú
v Slovenskej  republike:
-	pre diaľnice a cesty I. triedy: Ministerstvo dopravy, pôšt a telekomunikácií Slovenskej republiky;
-	pre cesty II. a III. triedy: Trenčiansky samosprávny kraj,
     Trnavský samosprávny kraj;
-	pre miestnu komunikáciu: obec Drietoma;  
v Českej republike:
-	pre diaľnice a cesty I. triedy: Ministerstvo dopravy;
-	pre cesty II. a III. triedy: Zlínsky kraj,
    Jihomoravský kraj;
-	pre miestne komunikácie: obec Žítková,
       obec Starý Hrozenkov.

(2)	Príslušné orgány zabezpečia údržbu a opravy mostov a úsekov ciest v súlade s ich rozdelením uvedeným v prílohách č.1 a 2 prostredníctvom subjektov uvedených v prílohe č. 3.
 
(3)	Prílohy č. 1, 2 a 3 sú neoddeliteľnou súčasťou tejto zmluvy. 

(4)	Príslušné orgány sa budú priamo písomne informovať o kontaktných údajoch pre vzájomné spojenie a pre spojenie so subjektami, ktoré zabezpečujú údržbu a opravy mostov a úsekov ciest (telefónne číslo, fax, e-mail).

Článok 2

(1)  Údržba mostov zahŕňa všetky práce, ktoré sú nevyhnutné na bežnú letnú a zimnú údržbu. Opravy mostov zahŕňajú všetky práce, ktoré nemenia priestorové usporiadanie ani statické parametre a súčasne zachovávajú zaťažiteľnosť mostov.

(2)  Údržba a opravy ciest zahŕňajú najmä údržbu a opravy vozovky, zvislého a vodorovného dopravného značenia, odvodňovacích zariadení a zimnú údržbu.

(3) Všetky práce pri údržbe a opravách mostov a úsekov ciest  sa musia vykonávať v súlade so zmluvou medzi Slovenskou republikou a Českou republikou o spoločnej štátnej hranici.

(4) Údržba a opravy mostov a úsekov ciest sa budú vykonávať v súlade s vnútroštátnymi právnymi a technickými predpismi oboch zmluvných strán. 

(5) Povolenie na opravu mosta alebo úseku cesty zabezpečuje včas príslušný subjekt, ktorý zodpovedá za ich údržbu a opravy vrátane povolení vyžadovaných predpismi druhej zmluvnej strany. Zmluvné strany upúšťajú od úhrady správnych poplatkov za vydanie týchto povolení.

(6) Táto zmluva sa netýka prestavby (zmena technických a prevádzkových parametrov) existujúcich a výstavby nových hraničných mostov a úsekov ciest. Príprava, realizácia a financovanie týchto zámerov bude predmetom iných medzinárodných zmlúv alebo iných dohôd.

(7) Na účely tejto zmluvy sa úsekom cesty rozumie aj úsek diaľnice a úsek miestnej komunikácie.

Článok 3

(1)  Príslušné orgány zmluvných strán si vzájomne odovzdajú do 60 dní odo dňa podpisu tejto zmluvy kópie dokumentov, a to najmä dokumentáciu existujúceho stavu, statické výpočty, protokoly hlavných prehliadok mostov, mostné listy a zmluvy s ostatnými subjektmi, týkajúce sa mostov a úsekov ciest, u ktorých nastane zmena oproti súčasnému stavu rozdelenia údržby, alebo pri budúcej zmene príloh č. 1 a 2. 

(2) Dokumenty uvedené v odseku 1 tohto článku týkajúce sa  mostov a úsekov ciest, u ktorých nastane zmena, budú medzi  príslušnými orgánmi odovzdané protokolárne.

Článok 4

(1)  O plánovaných prácach súvisiacich s údržbou a opravami mostov a úsekov ciest, ktoré spôsobia pozastavenie alebo obmedzenie rozsahu cezhraničnej premávky, budú subjekty uvedené v prílohe č. 3 informovať najneskôr 3 mesiace pred začatím prác príslušný orgán svojej zmluvnej strany a zodpovedajúci subjekt druhej zmluvnej strany.

(2) V prípade havárie alebo živelnej pohromy, ktorá spôsobí pozastavenie alebo obmedzenie premávky na mostoch a cestách, bude príslušný orgán jednej zmluvnej strany o situácii  bezodkladne informovať príslušný orgán druhej zmluvnej strany.

(3)  Postup odstránenia následkov havárie a náhrada škôd na mostoch a úsekoch ciest dotknutých touto zmluvou, budú dohodnuté  medzi príslušnými orgánmi zmluvných strán.

Článok 5

(1) Subjekty uvedené v  prílohe č. 3 zabezpečujú vykonávanie bežných prehliadok stavu mostov a úsekov ciest v intervaloch daných vnútroštátnymi technickými predpismi zmluvných strán pre mosty a cesty, ktoré udržiavajú a opravujú podľa  príloh č. 1 a 2. O týchto prehliadkach sa vyhotovujú protokoly.

(2) Subjekty, uvedené v prílohe č. 3 zabezpečia jedenkrát za 4 roky vykonanie spoločných hlavných prehliadok a v prípade potreby taktiež vykonanie mimoriadnych prehliadok mostov a úsekov ciest. Najneskôr 14 dní pred uskutočnením týchto prehliadok zabezpečia vyššie uvedené subjekty odovzdanie protokolov o bežných prehliadkach príslušnému subjektu druhej zmluvnej strany. 

Článok 6

(1)  Náklady na údržbu mostov a úsekov ciest hradí zmluvná strana, ktorá zabezpečuje ich údržbu podľa prílohy č. 1 a 2.

(2)  Náklady na opravy mostov hradia obe zmluvné strany rovnakým podielom, s výnimkou nákladov na opravy predpolí diaľničného mosta ev. č. D2 – 058, ktoré hradí zmluvná strana zabezpečujúca ich opravy podľa prílohy č. 1.

(3)  Náklady na opravy úsekov ciest podľa prílohy č. 2 hradí každá zmluvná strana v rovnakom pomere, s výnimkou nákladov na opravy úseku diaľnice D2 na slovenskom území, ktoré hradí slovenská strana.

(4) Na opravu mostu alebo úseku cesty uzatvoria príslušné orgány a subjekty dohodu, ktorá bude vychádzať zo zásad financovania uvedených v odsekoch 2 a 3 tohto článku.

Článok 7

(1)  Pre verejné zákazky a výberové konania, ktoré sa uskutočňujú v súvislosti s údržbou a opravami mostov a úsekov ciest podľa tejto zmluvy, sa použijú právne predpisy tej zmluvnej strany, ktorá zodpovedá za údržbu a opravy.

Článok 8

K osadzovaniu cudzích zariadení na mosty a do ochranného pásma ciest a k prácam s tým spojeným sa vyjadrujú príslušné správne orgány oboch zmluvných strán. Cestné ochranné pásma sú definované v právnych predpisoch zmluvných strán.

Článok 9

Osadzovanie reklám vrátane informačných a propagačných zariadení na mostoch uvedených v prílohe č. 1 k tejto zmluve a v ochrannom pásme ciest uvedených v prílohe č. 2 podľa tejto zmluvy je zakázané.

Článok 10

Spory týkajúce sa výkladu alebo vykonávania tejto zmluvy sa budú riešiť rokovaním medzi Ministerstvom dopravy, pôšt a telekomunikácií Slovenskej republiky a Ministerstvom dopravy Českej republiky. Ak tieto ministerstvá nedospejú k dohode, spor sa bude riešiť rokovaním zmluvných strán.

Článok 11

(1)  Táto zmluva sa uzatvára na neurčitý čas  a podlieha ratifikácii. Ratifikačné listiny budú vymenené v ............... Táto zmluva nadobudne platnosť prvým dňom druhého mesiaca nasledujúceho po dni výmeny ratifikačných listín. 

(2) Zmeny zmluvy a jej príloh budú schvaľované postupom podľa odseku 1 tohto článku.

(3)  Každá zmluvná strana môže túto zmluvu kedykoľvek písomne vypovedať. Platnosť zmluvy skončí po uplynutí šiestich mesiacov odo dňa doručenia oznámenia o výpovedi druhej zmluvnej strane.

Dané v  .................................. dňa  .............................. v dvoch pôvodných vyhotoveniach, každé v slovenskom a českom a jazyku, pričom obe znenia majú rovnakú platnosť.

Za Slovenskú republiku 				Za Českú republiku                            

Príloha č. 1

k Zmluve medzi Slovenskou republikou a Českou republikou o údržbe a opravách cestných mostných objektov a  úsekov ciest na slovensko-českej štátnej hranici

Diaľničný most ev.č. D2-058 cez rieku Moravu na diaľnici D2 (E65) medzi obcami Brodské a Břeclav pozostáva z troch konštrukčných častí:
-	predpolie na českom území (mostná časť I) dĺžky 567,60 m,
-	hlavný mostný objekt (mostná časť II)  dĺžky 169,12 m,
-	predpolie na slovenskom území (mostná časť III) dĺžky 141,60 m.
Krajné podpory a dilatačné závery hlavného mostného objektu sú pritom považované za súčasť priľahlého predpolia.

Slovenská strana zabezpečuje údržbu týchto mostov :

1.	Most ev. č. 425-031 dĺžky 88,85 m na ceste č. II/425 cez rieku Moravu medzi obcami Brodské a Lanžhot 
2.	Most ev. č. 51-004 dĺžky 128,60 m na ceste č. I/51 cez rieku Moravu medzi obcami Holíč a Hodonín 
3.	Most ev. č. 06124-8 dĺžky 4,00 m na ceste č. III/06124 cez Šiancovský/Čankův potok medzi obcami Nová Bošáca a Březová
4.	Most ev. č. MK-1 dĺžky 10,00 m na miestnej komunikácii cez potok Drietomica medzi cestou I/50 a obcou Drietoma, miestna časť Holbová
5.	Most ev. č. 050265-001 dĺžky 8,00 m na ceste č. III/050265 cez Liešňanský/Žítkovský potok medzi obcami Drietoma a Žítková 
6.	Most ev. č. 57-108 dĺžky 8,50 m na ceste č. I/57 cez potok Vlárka medzi obcami Horné Srnie a Brumov- Bylnice 
7.	Most ev. č. 50736-12 dĺžky 11,40 m na ceste č. III/50736 cez Tovarský potok/potok Zápechová medzi obcami Červený Kameň a Nedašova Lhota 
8.	Most ev. č. 49-040 dĺžky 16,00 m na ceste č. I/49 cez Bartošovský/Bartošovecký potok medzi obcami Lysá pod Makytou a Střelná.

Česká strana zabezpečuje údržbu týchto mostov :

1.	Diaľničný most ev. č. D2-058, dĺžky 878,32 m cez rieku Moravu na diaľnici D2 (E65) medzi obcami Brodské a Břeclav.
2.	Most ev. č. 05751-1 dĺžky 14,80 m na ceste č. III/05751 do osady Sidonie v km 0,227.
3.	Most ev. č. 05751-2 dĺžky 11,06 m na ceste č. III/05751 do osady Sidonie v km 0,729.
4.	Most ev. č. 05751-3 dĺžky 7,75 m na ceste č. III/05751 do osady Sidonie v km 1,594.

Česká strana zabezpečuje opravy predpolia na českom území a hlavného mostného objektu diaľničného mosta ev.č. D2-058 a opravy mostov uvedených vyššie v bodoch 2 až 4.

Príloha č. 2

k Zmluve medzi Slovenskou republikou a Českou republikou o údržbe a opravách cestných mostných objektov a úsekov ciest na slovensko-českej štátnej hranici

Slovenská strana zabezpečuje údržbu týchto úsekov ciest:

1. Cesta č. III/49920 k železničnej stanici Vrbovce dĺžky 0,175 km medzi hraničnými znakmi 34/19 až 34/24.
2. Miestna komunikácia medzi cestou č. I/50 a obcou Drietoma, miestna časť Holbová dĺžky 0,116 km medzi hraničnými znakmi 29  a  30.
3. Cesta č. I/57 medzi obcami Horné Srnie a Brumov-Bylnice v úseku od potoka Vlárka k odbočke do osady Sidonie dĺžky 0,100 km medzi hraničnými znakmi 24/9 až 24/10.

Slovenská strana zabezpečuje opravy diaľnice D2 v dĺžke 0,082 km – od mosta ev.č. D2-058 po prvý prejazd stredným deliacim pásom v km 60,780 na slovenskom území a úsekov ciest uvedených vyššie v bodoch 1 až 3.

Česká strana zabezpečuje údržbu týchto úsekov ciest:

1.	Diaľnica D2 dĺžky 0,082 km – od mosta ev. č. D2-058 po prvý prejazd stredným deliacim pásom v km 60,780 na slovenskom území.
2.	Cesta č. III/05751 do osady Sidonie v úseku od jej vyústenia z cesty č. I/57 dĺžky 1,972 km medzi hraničnými znakmi 22/29 až 24/8.

Česká strana zabezpečuje opravy cesty č. III/05751 uvedenej vyššie v bode 2.

Príloha č. 3

k Zmluve medzi Slovenskou republikou a Českou republikou o údržbe a opravách  cestných mostných objektov a úsekov ciest na slovensko-českej štátnej hranici

Subjekty pre rokovanie vo veci výkonu majetkovej správy, údržby a opráv mostov a úsekov ciest: 

Na slovenskej strane :

a) Národná diaľničná spoločnosť, a. s., pre:
    Most ev. č. D2-058 na diaľnici D2 cez rieku Moravu medzi obcami Brodské a Břeclav.
    Diaľnica D2 od mosta ev.č. D2-058 po prvý prejazd stredným deliacim pásom v km 60,780 na slovenskom území.

b)	Slovenská správa ciest, pre:
Most ev. č. 51-004 na ceste č. I/51 cez rieku Moravu medzi obcami Holíč a Hodonín.
Most ev. č. 57-108 na ceste č. I/57 cez potok Vlárka medzi obcami Horné Srnie a Brumov-Bylnice.
Most ev. č. 49-040 na ceste č. I/49 cez Bartošovský/Bartošovecký potok medzi obcami Lysá pod Makytou a Střelná.
Úsek cesty č. I/57 od potoka Vlárka k odbočeniu cesty č. III/05751.

c)	Správa a údržba ciest Trnavského samosprávneho kraja, pre:
Most ev. č. 425-031 na ceste č. II/425 cez rieku Moravu medzi obcami Brodské a Lanžhot 

d) Správa ciest Trenčianskeho samosprávneho kraja, pre:
Most ev. č. 50736-12 na ceste č. III/50736 cez Tovarský potok/potok Zápechová medzi obcami Červený Kameň a Nedašova Lhota,
Most ev. č. 050265-001 na ceste č. III/050265 cez Liešňanský/Žítkovský potok medzi obcami Drietoma a Žítková,
Most ev. č. 06124-8 na ceste č. III/06124 cez Šiancovský/Čankův potok medzi obcami Nová Bošáca – Březová,
Cesta č. III/49920 k železničnej stanici Vrbovce,
Mosty ev. č. 05751-1 až 05751-3 na ceste č. III/05751 do osady Sidonie (v km 0,227, 0,729, 1,594)
Cesta č. III/05751 do osady Sidonie dĺžky 1,972 km.

e) Obec Drietoma , pre:
    Most ev. č. MK-1 na miestnej komunikácií cez potok Drietomica medzi cestou č. I/50 
    a obcou Drietoma, miestna časť Holbová,
    Miestna komunikácia medzi cestou č. I/50 a obcou Drietoma, miestna časť Holbová 

Na českej strane :

a)	Ředitelství silnic a dálnic ČR, pre:
Most ev. č. D2-058 na diaľnici D2 cez rieku Moravu medzi obcami Brodské a Břeclav.
Diaľnica D2 od mosta ev.č. D2-058 po prvý prejazd stredným deliacim pásom v km 60,780 na slovenskom území.
Most ev. č. 51-004 na ceste č. I/51 cez rieku Morava medzi obcami Holíč a Hodonín.
Most ev. č. 57-108 na ceste č. I/57 cez potok Vlárka medzi obcami Horné Srnie a Brumov-Bylnice.
Most ev. č. 49-040 na ceste č. I/49 cez Bartošovský/Bartošovecký potok medzi obcami Lysá pod Makytou a Střelná.
Úsek cesty č. I/57 od potoka Vlárka k odbočeniu cesty č. III/05751.

b)	Správa a údržba silnic Jihomoravského kraje, pre:
Most ev. č. 425-031 na ceste č. II/425 cez rieku Morava medzi obcami Brodské a Lanžhot.
Cesta č. III/49920 k železničnej stanici Vrbovce.

c)	Ředitelství silnic Zlínského kraje pre:
Mosty ev. č. 05751-1 až 05751-3 na ceste č. III/05751 do osady Sidonie (v km 0,227, 0,729, 1,594).
Cesta č. III/05751 do osady Sidonie dĺžky 1,972 km.
Most ev. .č. 06124-8 na ceste č. III/06124 cez Šiancovský/Čankův potok medzi obcami Nová Bošáca – Březová.
Most ev. č. 50736-12 na ceste č. III/50736 cez Tovarský potok/potok Zápechová medzi obcami Červený Kameň a Nedašova Lhota.

d)	Obec Žítková, pre:
Most ev. č. 050265-001 na ceste č. III/050265 (SR) cez Liešňanský/Žítkovský potok medzi obcami Drietoma a Žítková.

e) Obec Starý Hrozenkov, pre:
    Most ev. č. MK-1 na miestnej komunikácií cez potok Drietomica medzi cestou č. I/50 
    a obcou Drietoma, miestna časť Holbová.
    Miestna komunikácia medzi cestou č. I/50 a obcou Drietoma, miestna časť Holbová.